<classify> WAFANYAKAZI wawili wa Shirika la Viwango Tanzania TBS na Mkurugenzi wa Kiwanda cha Waadilifu, raia wa China, Zoupa Michael wamefikishwa katika Mahakama ya Hakimu Mkazi Kisutu, Dar es Salaam wakikabiliwa na mashitaka matano likiwemo la kusaidia kuingizwa nchini marobota ya mifuko ya plastiki isiyokuwa na viwango yenye thamani ya Sh milioni 73.8Mbali na Michael, washitakiwa wengine ni Wasalim Msulamdunda na Aman Mollel ambao ni wafanyakazi wa TBS waliofikishwa mahakamani hapo jana na kusomewa mashitaka mbele ya Hakimu Mkazi, Vick Mwaikambo.Wakili wa Serikali, Janeth Magoho amedai siku na mahali pasipojulikana, washitakiwa wote kwa pamoja walikula njama ya kuingiza nchini mifuko ya plastiki isiyokuwa na viwango.Inadaiwa kati ya Agosti 2 na 6, mwaka huu jijini Dar es Salaam, Msulamdunda na Mollel walitumia nafasi yao kazini kwa kuongoza genge la uhalifu ambapo waliruhusu uingizwaji wa marobota 255 ya mifuko ya plastiki nchini Tanzania yenye thamani ya Sh 73,885,531 ambayo haikuwa imeidhinishwa na TBS.Pia Michael anadaiwa siku na mahali hapo, akiwa siyo mtumishi wa umma kwa kushirikiana na watumishi hao wa TBS kwa makusudi, waliingiza mali kwenye masoko ambayo ni mifuko hiyo ya plastiki kinyume cha sheria ya nchi.Katika mashitaka ya nne inadaiwa Agosti 17, mwaka huu maeneo ya Mbezi Makonde, Michael alikutwa na wakaguzi wa Baraza la Taifa la Uhifadhi na Usimamizi wa Mazingira NEMC pamoja na mkaguzi wa TBS wakiingiza nchini mifuko hiyo ya plastiki kutoka China ambayo haijaidhinishwa na TBS.Pia washitakiwa Msulamdunda na Mollel, wanadaiwa kati ya Agosti 2 na 6, mwaka huu wakiwa waajiriwa wa TBS kama maofisa wa viwango na wakaguzi walitumia madaraka yao vibaya kwa kushindwa kutimiza majukumu yao kuruhusu kuingizwa nchini mifuko hiyo ya plastiki isiyokuwa na viwango na haijaidhinishwa na TBS.Hata hivyo, washitakiwa hao wamekana mashitaka hayo na wamerudishwa rumande kwa kuwa Mahakama ya Hakimu Mkazi Kisutu, haina mamlaka ya kusikiliza kesi za uhujumu uchumi wala kutoa dhamana hadi Mahakama Kuu.Hakimu Mwaikambo aliahirisha kesi hiyo hadi Septemba 17, mwaka huu kwa ajili ya kutajwa na washtakiwa wote wamerudishwa rumande.  <topic>: KITAIFA 